b'\n_START_ARTICLE_\nMalis\n_START_PARAGRAPH_\nMalis (m.kreik. \xce\x9c\xce\xb7\xce\xbb\xce\xaf\xcf\x82, M\xc4\x93lis, \xce\x9c\xce\xb1\xce\xbb\xe1\xbd\xb6\xcf\x82 \xce\xb3\xe1\xbf\x86, Malis g\xc4\x93, my\xc3\xb6s Malia) oli antiikin aikainen Thessalian maakunnan osa Kreikassa. Se k\xc3\xa4sitti Thessalian etel\xc3\xa4isimm\xc3\xa4n osan.\n_START_SECTION_\nMaantiede\n_START_PARAGRAPH_\nMalis k\xc3\xa4sitti siit\xc3\xa4 nimens\xc3\xa4 saaneen Maliinlahden pohjukan alueen. Se oli muilta puolilta vuorten ymp\xc3\xa4r\xc3\xb6im\xc3\xa4, ja avautui vain merelle p\xc3\xa4in. Alueen l\xc3\xa4pi virtasi Sperkheios-joki, ja se ulottui suunnilleen Sperkheioksen laakson pohjoislaidalta etel\xc3\xa4\xc3\xa4n Thermopylaihin. Maliin pohjoispuolella sijaitsi Akhaia Fthiotis, it\xc3\xa4puolella Ainis eli Ainiania sek\xc3\xa4 Oitaia, lounaispuolella Aitolia ja etel\xc3\xa4puolella Doris. Maliin t\xc3\xa4rkein kaupunki oli Trakhis. Sen pohjoisin kaupunki oli Antikyre ja etel\xc3\xa4isin puolestaan Anthele._NEWLINE_Maliin alue voidaan jakaa kahteen osaan, Trakhiin Maliiseen ja Oitaian Maliiseen. Niiden rajana toimi Anopaia eli polku, jonka kautta persialaiset kiersiv\xc3\xa4t kreikkalaisten selustaan Thermopylain taistelun aikaan.\n_START_SECTION_\nHistoria\n_START_PARAGRAPH_\nStefanos Byzantionlaisen mukaan Malis sai nimens\xc3\xa4 Malieuksen kaupungista, jota ei mainita muissa l\xc3\xa4hteiss\xc3\xa4. Sen perustajana pidettiin kreikkalaisessa mytologiassa Malosta, joka oli Amfiktyonin poika. Malislaiset luettiin thessalialaisiksi ja aidoiksi helleeneiksi, ja he olivat varhaisista ajoista l\xc3\xa4htien osa amfiktyoniliittoa._NEWLINE_Malislaisten oletetaan olleen doorilaisia, ja heill\xc3\xa4 oli my\xc3\xb6hempin\xc3\xa4kin aikoina l\xc3\xa4heiset yhteydet doorilaisiin kaupunkeihin. Jo myyteiss\xc3\xa4 Herakles esitet\xc3\xa4\xc3\xa4n trakhislaisen Keyksin yst\xc3\xa4v\xc3\xa4n\xc3\xa4, ja heeros kuoli Oitavuorella._NEWLINE_Diodoros Sisilialainen jopa sanoo Trakhiin olleen Spartan em\xc3\xa4kaupunki. Kun naapurikaupungit uhkasivat Trakhista peloponnesolaissodan aikoihin 400-luvun eaa. loppupuolella, he pyysiv\xc3\xa4t apua spartalaisilta, jotka perustivat Trakhiin l\xc3\xa4helle Herakleian siirtokunnan._NEWLINE_Thukydides sanoo malislaisten jakautuneen kolmeen heimoon, joiden nimet olivat Paralioi (\xce\xa0\xce\xb1\xcf\x81\xce\xac\xce\xbb\xce\xb9\xce\xbf\xce\xb9, \xe2\x80\x9dRannikkolaiset\xe2\x80\x9d), Hier\xc4\x93s (\xe1\xbc\xb9\xce\xb5\xcf\x81\xe1\xbf\x86\xcf\x82, \xe2\x80\x9dPapit\xe2\x80\x9d) ja Trakhinioi (\xce\xa4\xcf\x81\xce\xb1\xcf\x87\xce\xaf\xce\xbd\xce\xb9\xce\xbf\xce\xb9, \xe2\x80\x9dTrakhislaiset\xe2\x80\x9d). Muut heimot saivat mit\xc3\xa4 ilmeisimmin nimens\xc3\xa4 asuinpaikoistaan. \xe2\x80\x9dPappien\xe2\x80\x9d on arveltu olleen heimo, joka joko piti hallussaan amfiktyoniliiton kokouspaikkaa tai sit\xc3\xa4 pyh\xc3\xa4n\xc3\xa4 pidetty\xc3\xa4 paikkaa, jonka kautta hyperborealaisten lahjat l\xc3\xa4hetettiin Dodonasta Delokselle._NEWLINE_Aristoteleen mukaan malislaiset sallivat politiikkaan osallistumisen kaikille miehille, jotka olivat palvelleet tai palvelivat hopliitteina. Virkoihin valittiin kuitenkin vain palveluksessa olevia.'